29. NAVADNA NEDELJA

Prvo berilo: Mojzes ‑ zgled vztrajne molitve
2 Mz 17,8‑13

Berilo iz druge Mojzesove knjige.
	
Tiste dni je prišel Amálek in se je bojeval z Izraelom v Refidímu.
Mojzes je rekel Józuetu:
»Izberi može in spopadi se z Amálekom!
Jutri se bom postavil na vrh hriba z božjo palico v roki.«
Józue je stóril tako, kakor mu je naročil Mojzes,
da bi se bojeval z Amálekom.
Mojzes, Aron in Hur pa so stopili na vrh hriba.
Ko je Mojzes držal roke kvišku, je zmagoval Izrael,
ko pa jih je povesil, je zmagoval Amálek.
In Mojzesove roke so se utrudíle;
zato sta vzela kamen in mu ga podložila, da je sédel nanj.
Aron in Hur pa sta mu podpirala roke,
eden na eni, drugi na drugi strani.
Tako so njegove roke ostale trdne vse do sončnega zahoda.
In Józue je z ostrim mečem
premagal Amáleka in njegovo ljudstvo.

		Božja beseda.

Spev z odpevom
Ps 121,1‑8 (R 2a)

Odpev:  Moja pomoč prihaja od Gospoda.

Svoje oči dvigam h gôram:
od kod bo prišla pomoč zame?
Moja pomoč prihaja od Gospoda,
ki je narédil nebo in zemljo. Odpev.

Ne bo dal, da bi tvoja noga omahovala,
tvoj varuh nikoli ne zadremlje.
Glej, Gospod ne zaspi in ne zadremlje,
on je Izraelov varuh. Odpev.
			
Gospod je tvoj varuh, skrije te v svojo senco,
on stoji ob tvoji desnici.
Ne bo ti škodilo sonce podnevi,
ne luna ponoči. Odpev.
			
Gospod te bo varoval vsega hudega,
varoval bo tvojo dušo.
Gospod bo varoval tvoje odhajanje in prihajanje,
zdaj in na veke. Odpev.

Drugo berilo: Pripravljenost za dobra dela
2 Tim 3,14 ‑ 4,2

Berilo iz drugega pisma apostola Pavla Timóteju.
	
Dragi Timótej,
ostani pri tem, česar si se naúčil in v veri sprejel,
ker veš, od koga si se naúčil.
Že od otroštva poznaš Sveto pismo
in to ti more po veri v Jezusa Kristusa dati modrost, 
ki pelje v rešitev.
Vse Pismo je navdihnjeno od Boga in koristno
za poučevanje, svarjenje, za poboljševanje 
in vzgojo v pravičnosti,
da bi bil Božji človek popoln in pripravljen za vsako dobro delo.

Rotim te pri Bogu in Kristusu Jezusu, 
ki bo sodil žive in mrtve,
pri njegovem prihodu in njegovem kraljestvu:
Oznanjuj besedo, vztrajaj v ugodnih in neugodnih okoliščinah.
Prepričuj, grajaj, spodbujaj  
z vso potrpežljivostjo in poučevanjem.

		To je Božja beseda.

Aleluja	 Heb 4,12ad

Aleluja. Božja beseda je živa in dejavna
ter presoja vzgibe in misli srca. Aleluja.

Evangelij: Bog pomaga do pravice
Lk 18,1‑8

‡Iz svetega evangelija po Luku.

Tisti čas je Jezus povedal svojim učencem priliko,
kako morajo vedno moliti in se ne naveličati. 
Rekel je:
»V nekem mestu je bil sodnik,
ki se ni bal Boga in se ni menil za človeka.
In v tistem mestu je bila tudi vdova,
ki je prihajala k njemu in ga prosila:
›Pomagaj mi do pravice proti mojemu nasprotniku.‹
Dolgo ni hôtel, potem pa je rekel sam pri sebi:
›Čeprav se ne bojim Boga in se ne menim za človeka,
bom tej vdovi, ker me nadleguje, vendarle pomagal do pravice,
da me ne bo kar naprej hodila nadlegovat.‹ «
In Gospod je rekel:
»Poslušajte, kaj pravi krivični sodnik!
Pa Bog ne bo pomagal do pravice svojim izvoljenim,
ki noč in dan vpijejo k njemu? 
Bo mar odlašal?
Povem vam: 
Hitro jim bo pomagal do pravice.
Toda ali bo Sin človekov, ko pride, našel vero na zemlji?«

		Poslušali smo Kristusov evangelij.